बेतुके सवालों में, शर्मिंदा करने वाली हिंसा में असली मुद्दा गायब-सा हो गया है। असली मुद्दा है एक ही। मुख्यमंत्री जब शपथ लेते हैं, तो भारत के संविधान की रक्षा करने की लेते हैं और बिना द्वेष या पक्षपात से राज करने का वादा करते हैं। क्या ऐसा कर रहे हैं भारतीय जनता पार्टी के मुख्यमंत्री? साफ दिखता है कि ऐसा नहीं कर रहे हैं, लेकिन इसके बावजूद प्रधानमंत्री चुप हैं। क्यों? क्या उनको अभी तक दिखा नहीं है कि दावोस आकर वसुधैव कुटुंबकम का उनका संदेश खोखला लगेगा अब जब हम अपने ही देश के अंदर एक कुटुंब होने का ढोंग भी नहीं कर सकते हैं? क्या प्रधानमंत्री को दिखता नहीं है कि जिन देशों में स्कूल की बसों पर हमले हो सकते हैं, राजमर्गों पर वाहन जलाए जा सकते हैं, सिनेमाघरों में दहशत फैलाई जा सकती है उन देशों में विदेशी निवेशक नहीं जाते हैं? विदेशी निवेशक जाते हैं उन देशों में, जहां उनका निवेश सुरक्षित हो, उन देशों में, जहां आतंकवादियों को हीरो नहीं माना जाता है।